“Белдзяржкіно”, хоць і пачало сваю дзейнасць 6 студзеня 1925 года, запрацавала на поўную моц не адразу. Грошы на вытворчасць уласных фільмаў былі, неабходнае кінаабсталяванне закупілі ў Германіі… Адна праблема – у Беларусі не было ніводнага прафесіянала ў сферы кінематографа. Таму выкананне першага перспектыўнага плана вытворчасці беларускіх фільмаў цалкам залежала ад наяўнасці гэтых самых “паштучных” спецыялістаў – сцэнарыстаў, рэжысёраў, аператараў – пад канкрэтны кінапраект. Шукалі іх у асноўным у Маскве і Ленінградзе, дзе кінаіндустрыя існавала яшчэ з дарэвалюцыйных часоў.